Augusztusban ismét Ostromnapok

Hetedik alkalommal szervezik meg a Kőszegi Ostromnapok rendezvényeit, melyek idén is több hétvégén zajlanak. Az ökölvívók Ostromkupáját az augusztusi ifjúsági EB miatt már e hét szombatján megrendezik a Fő téren a szlovák és a magyar ifjúsági válogatott részvételével. A várvédők felkészültek az ostromra, Horvátországban majd Csobánc váránál is részt vettek ostromjátékokon, hogy augusztus első hétvégéjén siker reményével fogadhassák a Kőszegre érkező törököt és a várhatóan szép számú turistasereget. A szervezők a bőséges katonai program mellett a kultúrának is tág teret szánnak, amit a török partnerek is nagyra értékelnek. A Kőszegi Művészeti Egyesület Törökország című témakiállítását Nejat Dogan, bécsi török kulturális és idegenforgalmi követségi tanácsnok nyitja meg augusztus 2-án, és török kulturális csoport is érkezik a rendezvényre. Az Ostromhétvégén a Hollóének Hungarica és a Haninah Projekt koncertje mellet minden este lesz táncház. Horvát, moldvai és bolgár zene idézi a Balkán hangulatát, szombat éjjel pedig DJ Ali arab és török zenéjére szórakozhatunk „Oszmániában”. A gyerekeket pénteken a darabontok, szombaton apródpróba, vasárnap pedig solymász bemutató és bábelőadás várja. A török katonák tábora a Várparkban, míg a védők sátrai az elővár körül fogadják a látogatókat, a belvárost pedig betölti az elmaradhatatlan vásár, ahol az éhes vendég török és horvát specialitásokat is kóstolhat. A gyalogos, tüzérségi és lovas katonai bemutatók között fellép az Ataru, a Be-Jó Táncegyüttes, a Kőszegi Orientális Táncklub, a Kőszegi Mazsorettek, a Hajnalcsillag Néptáncegyüttes, a török EKiP Folk Ensemble, a Gradistyei Horvát Kultúregyesület, az Esztenás Együttes, a Pravoband és a Kőszegi Fúvósok. A jelmezes felvonulás szombaton 16.00 órakor, az Ostrom 18.30-kor kezdődik a Fő téren illetve a Jurisics-vár melletti sétányon. A hétvégére múzeumpedagógiai programokkal, próbatételekkel, kézműves foglalkozásokkal készül a Jurisics-vár, ingyenes csoportos tárlatvezetésen vehetünk részt a múzeumokban és vezetett túrák is lesznek. Az Ostromhétvégét követő hetekben a program hastáncfesztivállal, amatőr sakkversennyel, utcabállal, vezetett túrákkal és kiállításokkal folytatódik, majd a Kőszegi Fúvósok Ostromkoncertjével zárul augusztus 30-án.